Broj: 711-I-23-P-133-21/23-04-19

Zagreb, 16. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Zorana Paunovića, gradonačelnika Grada Makarske**,na 197. sjednici, održanoj 16. prosinca 2022.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Zorana Paunovića, gradonačelnika Grada Makarske, neće se pokrenuti s obzirom da okolnosti podnošenja ostavke na funkciju direktora trgovačkog društva Pavones d.o.o., u kojem nije prokurist, te prijenosa upravljačkih prava koja proizlaze iz poslovnih udjela u vlasništvu triju društava kojima je osnivač po stupanju na navedenu dužnost, kao i da živi u stambeno-poslovnoj zgradi u kojoj je sjedište društva kojem je osnivač, ne upućuju da je dužnosnik počinio** **povredu odredbi ZSSI-a.**

Obrazloženje

Povjerenstvo je dana 09. lipnja 2021.g. steklo vlastita saznanja da gradonačelnik Grada Makarske stanuje u poslovnom prostoru trgovačkog društva Pavones d.o.o., kojem je i dalje vlasnik te prokurist, iako obnaša javnu dužnost. Povodom navedenog otvoren je predmet P-133/21.

Dana 22. rujna 2021.g. Povjerenstvo je zaprimilo neanonimnu prijavu podnesenu protiv istog dužnosnika u kojoj se navodi da gradonačelnik ilegalno obavlja poslove u navedenom društvu, te da živi u prostorijama poslovnog prostora i upravlja financijama u istom društvu u kojem je obavljao upravljačku funkciju. Povodom navedene prijave Povjerenstvo je otvorilo predmet P-216/21.

Člankom 44. stavkom 1. Zakona o općem upravnom postupku („Narodne novine“, broj 47/09. i 110/21.) propisano je da se dvije upravne stvari ili više njih zaključkom mogu spojiti u jedan postupak ako se prava ili obveze stranaka temelje na istoj pravnoj osnovi i na istom ili sličnom činjeničnom stanju, a javnopravno tijelo koje vodi postupak stvarno je i mjesno nadležno za vođenje svih tih postupaka.

S obzirom da se oba saznanja odnose na istog dužnosnika i u bitnom dijelu su istovjetnog činjeničnog stanja, a Povjerenstvo je javnopravno tijelo nadležno za vođenje oba postupka, Povjerenstvo je donijelo zaključak da će se povodom navedenih predmeta voditi jedan postupak pod brojem P-133/21.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI-a.

Slijedom navedenog, Povjerenstvo utvrđuje kako će predmet P-133/21, koji je formiran zaprimanjem prijave mogućeg sukoba interesa prije stupanja ZSSI/21-a na snagu dana 25. prosinca 2021., biti dovršen sukladno odredbama ZSSI-a.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u registar dužnosnika kojeg ustrojava i vodi Povjerenstvo utvrđeno je da dužnosnik Zoran Paunović obnaša dužnost gradonačelnika Grada Makarske od 07. lipnja 2021.g. Stoga je Zoran Paunović povodom obnašanja navedene dužnosti obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 16. stavkom 1. ZSSI-a propisano je da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Uvidom u izvješće o imovinskom stanju podneseno dana 06. lipnja 2021.g. povodom stupanja na dužnost, utvrđeno je da je dužnosnik prijavio vlasništvo u trgovačkom društvu Pavones d.o.o., kao i trgovačkim društvima Eno kultura d.o.o., Dalmatinska vinska izložba d.o.o. i Petrokemija d.d. Isto tako utvrđeno je da je upisao prijenos upravljačkih prava u trgovačkom društvu Pavones d.o.o. na ……………..., Eto kultura d.o.o. na ………………, Dalmatinska vinska izložba d.o.o. na ……………… dok je za trgovačko društvo Petrokemija d.d. napomenuto kako je iznos dionica koje dužnosnik posjeduje manji od 0,5% udjela u vlasništvu tog trgovačkog društva.

Isto tako, u navedenom izvješću o imovinskom stanju upisano je da obveznik ima prijavljeno prebivalište na adresi …………………… u Makarskoj.

Uvidom u sudski registar Trgovačkog suda u Splitu utvrđeno je da je upisano trgovačko društvo Pavones d.o.o. čije je sjedište na adresi ………………….., Makarska te da su osnivači društva Zoran Paunović, …………………………………………………..., dok je osoba ovlaštena za zastupanje …………………….. Uvidom u sudski registar nije utvrđeno da je Zoran Paunović upisan kao prokurist društva.

Uvidom u povijesni izvadak Trgovačkog suda u Splitu utvrđeno je da je Zoran Paunović zastupao navedeno trgovačko društvo do 29. lipnja 2021.g.

Usporedbom adrese utvrđeno je da je adresa prebivališta dužnosnika istovjetna adresi trgovačkog društva Pavones d.o.o.

S obzirom na navedeno, Povjerenstvo je od dužnosnika zatražilo dostavu ugovora o prijenosu poslovnih prava za trgovačko društvo Pavones d.o.o. te je dužnosnik dostavio sjedeće ugovore;

1. Ugovor o prijenosu upravljačkih prava za trgovačko društvo Eno kultura d.o.o. od 07. lipnja 2021.g. kojim prava prenosi na ……………………,
2. Ugovor o prijenosu upravljačkih prava za trgovačko društvo Pavones d.o.o. od 07. lipnja 2021.g. kojim prava prenosi na ……………….. i,
3. Ugovor o prijenosu upravljačkih prava za trgovačko društvo Dalmatinska vinska izložba d.o.o. od 07. lipnja 2021.g. kojim upravljačka prava prenosi na ………………...

Isto tako dužnosnik je dostavio i neopozive ostavke na mjesto člana Uprave u navedenim trgovačkim društvima datirane sa 07. lipnja 2021.g., kao i obavijesti Trgovačkom sudu u Splitu za potrebe promjene u sudskom registru.

Povjerenstvo ističe kako je iz navedene dokumentacije razvidno da je dužnosnik postupio sukladno odredbi članka 14. i 16. ZSSI-a budući da je po stupanju na dužnost, u primjerenom roku, podnio ostavku na mjesto člana Uprave u trgovačkom društvu Pavones d.o.o., te da je svoje poslovne udjele koji prelaze 0,5% udjela u vlasništvu trgovačkih društava prenio na drugu osobu koja nije član njegove obitelji.

U odnosu na stanovanje u prostorima trgovačkog društva Pavones d.o.o., dužnosnik je u poruci elektroničke pošte upućene Povjerenstvu 14. prosinca 2022. obrazložio kako se radi o stambeno-poslovnoj nekretnini te da se na nižim katovima nalaze poslovne prostorije trgovačkog društva, dok su na višim katovima stambene jedinice u kojima između ostalih i on prebiva, te je tamo i prijavljen.

U konkretnom slučaju, a budući da dužnosnik prebiva na zakonito prijavljenoj adresi koju je i naveo prilikom podnošenja izvješća o imovinskom stanju, Povjerenstvo ni u odnosu na isto nije utvrdilo okolnosti koje bi upućivale na moguću povredu odredbi ZSSI-a.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur

Dostaviti:

1. Dužnosnik Zoran Paunović, osobnom dostavom
2. Na znanje podnositeljima prijava
3. Objava na internetskoj stranici Povjerenstva
4. Pismohrana